Ivan Perišić

**Ivan Perišić** (s. 2. helmikuuta 1989 Split, Jugoslavia) on kroatialainen jalkapalloilija, pelipaikaltaan laitahyökkääjä. Perišić edustaa Alankomaiden Eredivisiessä pelaavaa PSV:tä. Hän on Kroatian maajoukkueessa saavuttanut MM-hopeaa ja -pronssia.

## Seurajoukkueura
Perišić siirtyi HNK Hajduk Splitin junioreista FC Sochaux'n organisaatioon kesällä 2006. Hän ei pelannut Sochaux'ssa yhtään ykkösjoukkueen ottelua. Kevätkauden 2009 hän oli lainalla Roeselaressa, jossa pelasi 17 Jupiler Pro Leaguen ottelua ja teki viisi maaiia.

Elokuussa 2009 Perišić siirtyi saman sarjan Club Bruggeen, jossa teki tulokaskaudellaan pudotuspelit mukaan lukien 33 ottelussa yhdeksän maalia ja antoi kymmenen maalisyöttöä. Hän debytoi myös Eurooppa-liigassa, jossa viimeisteli neljä maalia kahdeksassa ottelussa. Kaudella 2010–2011 hän voitti Belgian pääsarjan maalikuninkuuden tehtyään 37 ottelussa 22 maalia. Lisäksi hän alusti kymmenen maalia. Hänet valittiin seuransa kauden pelaajaksi.

Perišić siirtyi Bundesliigan Borussia Dortmundiin 5,5 miljoonan euron siirtosummalla kesällä 2011. Hän teki tulokaskaudellaan 28 liigaottelussa seitsemän maalia ja kuudessa Saksan Cupin ottelussa yhden maalin Dortmundin voittaessa kansallisen tuplamestaruuden. Hän voitti samana vuonna myös DFL-Supercupin. Seuraavalla kaudella hän teki 14 sarjaottelussa kaksi maalia. Mestarien liigassa hän viimeisteli Borussiassa kahden kauden aikana 11 ottelussa yhden maalin.

Perišić siirtyi saman sarjan VfL Wolfsburgiin kahdeksalla miljoonalla eurolla tammikuussa 2013. Hän voitti Saksan Cupin ja Supercupin 2015. Hän pelasi Wolfsburgissa kahden ja puolen vuoden aikana 70 bundesliigaottelua, joissa teki 18 ja syötti 12 maalia. Eurooppa-liigan yhdeksässä ottelussa hän teki yhden maalin.

Perišić siirtyi vuonna 2015 italialaiseen Interiin 19 miljoonalla eurolla ja kuului neljän kauden ajan joukkueen vakiokokoonpanoon. Hän pelasi kesään 2019 mennessä 141 Serie A -ottelua, joissa hän teki 37 maalia ja antoi 29 maalisyöttöä. Mestarien liigassa hän pelasi kuusi ottelua ja Eurooppa-liigassa yhdeksän ottelua, joissa hän teki yhden maalin.

Perišić pelasi kauden 2019–2020 lainasopimuksella Bundesliigan Bayern Münchenissä. Hän teki kauden aikana 22 liigaottelussa neljä maalia ja antoi kuusi maalisyöttöä. Mestarien liigan kymmenessä ottelussa hän sekä teki että syötti kolme maalia. Hän voitti Saksan-mestaruuden ja cupin sekä Mestarien liigan.

Kaudella 2020–2021 Perišić pelasi jälleen Interissä ja voitti Italian-mestaruuden. Hän teki 32 Serie A -ottelussaan neljä maalia ja antoi viisi maalisyöttöä. Mestarien liigassa hän pelasi kuusi ottelua ja teki yhden maalin. Kaudella 2021–2022 hän pelasi Serie A:ssa 35 ottelua, joissa hän teki kahdeksan maalia ja syötti seitsemän. Italian cupin loppuottelussa Juventusta vastaan Perišić teki jatkoajalla kaksi maalia, mikä nosti Interin voittoon maalein 4–2. Mestarien liigassa hän pelasi Interin kaikki kahdeksan ottelua.

Perišić siirtyi Englannin Valioliigan Tottenhamiin ilmaissiirrolla kesällä 2022. Tulokaskaudellaan hän pelasi 34 valioliigaottelua, joissa teki yhden ja syötti kahdeksan maalia. Mestarien liigan seitsemässä ottelussa hän antoi kolma maalisyöttöä. Seuraavalla kaudella hän pelasi viisi valioliigaottelua ennen syyskuussa 2023 tapahtunutta loukkantumistaan.

Perišić siirtyi tammikuussa 2024 lainasopimuksella kroatialaisseura Hajduk Splitiin. Hän pelasi Kroatian liigassa seitsemän ottelua ja teki niissä yhden maalin. Perišić siirtyi Hajdukiin pysyvästi kesäkuussa 2024. Hän ehti pelata Hajdukissa kaudella 2024–2025 yhden Kroatian liigan ottelun sekä kolme Konferenssiliigan karsintaottelua. Perišić purki sopimuksensa Hajdukin kanssa elokuussa 2024.

Syyskuussa 2024 Perišić solmi yksivuotisen sopimuksen alankomaalaisseura PSV Eindhovenin kanssa. Perišić pelasi kaudella 2024–2025 PSV:n voittamassa Eredivisiessä 27 ottelua, joissa hän teki yhdeksän ja syötti yhdeksän maalia. Hän pelasi debyyttikaudellaan PSV:ssä myös neljä Mestarien liigan ottelua, joissa hän teki kolme maalia, sekä neljä KNVB-cupin ottelua, joissa hän teki neljä maalia. Kesäkuussa 2025 Perišić allekirjoitti PSV:n kanssa kaksivuotisen jatkosopimuksen. Elokuussa 2025 hän oli voittamassa Alankomaiden supercupia.

## Maajoukkueura
Perišić on pelannut Kroatian maajoukkueessa 130 ottelua ja tehnyt niissä 33 maalia. Ensimmäisen A-maaottelunsa hän pelasi EM-karsintaottelussa Georgiaa vastaan maaliskuussa 2011. Ensimmäisen maaottelumaalinsa hän viimeisteli MM-karsintaottelussa Belgiaa vastaan syyskuussa 2012.

Perišić saavutti MM-kilpailuissa 2018 hopeaa ja teki turnauksessa kolme maalia, joista yhden välierässä Englantia ja yhden loppuottelussa Ranskaa vastaan. Hän oli avauskokoonpanossa Kroatian kaikissa seitsemässä ottelussa. MM-kilpailuissa 2022 hän saavutti pronssia pelattuaan jälleen kaikki ottelut avauskokoonpanossa ja tehtyään 1–1-tasoitusmaalin neljäsnnesvälieräottelussa Japania vastaan. MM-kilpailuissa 2014 hän teki kaksi maalia, kuten myös EM-kilpailuissa 2016. Myös näissä kisoissa hän pelasi Kroatian kaikki ottelut, samoin kuin EM-kilpailuissa 2012. Hän oli saavuttamassa hopeaa Kansojen liigassa 2023.

Kesän 2021 EM-kilpailuissa Perišić pelasi avauskokoonpanossa joukkueensa kaikki kolme alkulohko-ottelua ja teki maalin Tšekkiä ja Skotlantia vastaan. Kroatia selviytyi alkulohkosta jatkoon mutta Perišić sai ennen neljännesvälieräottelua positiivisen tuloksen COVID-19-testissä ja joutui jättämään kisat kesken.

## Saavutukset
**[[Borussia Dortmund]]**
* Saksan mestari: 2011–2012 
* Saksan cup: 2011–2012
* Saksan Supercup: 2012

**[[VfL Wolfsburg]]**
* Saksan cup: 2014–2015
* Saksan Supercup: 2015

**[[FC Bayern München|Bayern München]]**
* Saksan mestari: 2019–2020 
* Saksan cup: 2019–2020
* Mestarien liiga: 2019–2020

**[[FC Internazionale Milano|Inter Milano]]**
* Italian mestari: 2020–2021 
* Italian cup: 2021-2022

**[[PSV Eindhoven]]**
* Alankomaiden mestari: 2024–2025 
* Alankomaiden supercup: 2025

**[[Kroatian jalkapallomaajoukkue|Kroatia]]**
* MM-kilpailut: hopeaa 2018, pronssia 2022
* Kansojen liiga: hopeaa 2023

## Lähteet